**Varme arbeider**

1. **Formål**

Denne instruksen skal sikre at varme arbeider utført på Å Energi Vannkraft (ÅEVK) sine eiendommer/ anlegg utføres på en forsvarlig måte.

1. **Omfang**

Med varme arbeider forstås arbeider hvor det benyttes arbeidsverktøy og -utstyr som genererer gnister og/eller varme som kan føre til brann. Varme arbeider omfatter bruk av åpen og skjult flamme, varmlufts-, sveise-, skjære- og slipeutstyr.

Instruksen gjelder ved utførelse av varme arbeider i alle miljøer hvor det er risiko for at brann kan oppstå.

Unntatt er varme arbeider som utføres i spesielt tilrettelagte rom som en del av den daglige virksomheten. Rommet skal være skilt fra annen virksomhet som egen branncelle. Denne skal ha ubrennbare overflater.

1. **Målgruppe**

Denne instruksen gjelder for egne ÅEVK-ansatte og ekstern håndverker/ firma som skal utføre varme arbeider på/ ved anlegg tilhørende ÅEVK og anlegg der ÅEVK er operatør. Den retter seg også mot ansatte som leder eller engasjerer personell som skal utføre varme arbeider.

Dersom varme arbeider skal utføres av ekstern håndverker/entreprenør må det sørges for at instruksens krav reguleres i egen avtale eller kontrakt med denne.

1. **Beskrivelse**

Varme arbeider skal foregå fullt forsvarlig og iht. denne instruks. Ansatte med lederoppgaver skal sørge for at underlagt personell kjenner og følger instruksen. Det samme gjelder personer som engasjerer personell for utførelse av varme arbeider.

Det skal alltid foretas en risikovurdering av forhold på arbeidsstedet og mot farer for personell før arbeidet starter.

**Fra sikkerhetsforskrift gjeldende fra 1.1.2024:**

Det er forbud mot bruk av åpen og skjult flamme på oppfôrede og luftede tretak. Forbudet er absolutt og gjelder uavhengig av resultatet av utført risikovurdering.

"Sjekkliste for utførelse av varme arbeider" skal gjennomgås i fellesskap og fylles ut før igangsetting av arbeidet.

Den som utfører varme arbeider plikter å forvisse seg om at arbeidet utføres sikkert og i henhold til gjeldende lover og forskrifter. Navngitt brannvakt skal kontinuerlig overvåke brannrisiko under arbeidet, i pauser og nødvendig tid etter at arbeidet er avsluttet, minimum en time. Utførende kan være brannvakt der brannrisikoen vurderes som lav. Brannvakt og utførende skal ha gyldig sertifikat for utførelse av varme arbeider.

**Gass under trykk (brennbar gass og/eller ren oksygen under trykk)**

Når det foregår arbeid i anlegg som krever gass under trykk må dette markeres med et skilt på hver inngang til stasjonen så lenge arbeidet foregår. Skilt som monteres midlertidig ved utgangen(e) av stasjonen kan eventuelt festes med magneter. 

**Skilttype**:

**Et bilde som inneholder tekst, Trafikkskilt, Font, skilting

Automatisk generert beskrivelse**

**Eksplosjonsfarlige rom og områder**

Blybatterier i batterirom kan utvikle knallgass under ladeprosessen og slike batterirom må betegnes som EX-område. Det skal derfor vises særskilt oppmerksomhet ved varme arbeider. Det vil ikke være tillatt å benytte åpen flamme av noe slag, inkludert sveising, skjæring og lignende uten kvalifisert arbeidstillatelse.

1. **Dokumentreferanser**

Forskrift om utførelse av arbeid:[**Kap 5 Varmt arbeid**](https://www.arbeidstilsynet.no/regelverk/forskrifter/forskrift-om-utforelse-av-arbeid/2/5/)

Norsk brannvernforening: [**http://www.brannvernforeningen.no/Sertifisering/Varme-arbeider**](http://www.brannvernforeningen.no/Sertifisering/Varme-arbeider)

# VEDLEGG

Vedlegg 1:[**Sikkerhetsinstruks for utførelse av varme arbeider**](https://www.brannvernforeningen.no/sikkerhetsforskrift-for-utforelse-av-varme-arbeider-1.1.20241.pdf?pid=Native-ContentFile-File)(fra Finans Norge/ Brannvernforeningen)

Vedlegg 2: [**Sjekkliste ved utførelse av varme arbeider**](https://www.brannvernforeningen.no/sjekkliste-for-utforelse-av-varme-arbeider-1.1.20241.pdf?pid=Native-ContentFile-File) (fra Finans Norge/ Brannvernforeningen)

Vedlegg 3: Sjekkliste anlegg

**SJEKKLISTE ANLEGG**

Arbeidssted: Dato:

|  |  |  |  |
| --- | --- | --- | --- |
| **Kontrollpunkter før arbeidet starter ved utførelse av Risikovurdering/SJA:** | Ja | IA | |
| Brannvakt og utførende skal ha gyldig sertifikat for utførelse av varme arbeider |  |  | |
| Arbeidsstedet og de nærmeste omgivelsene er ryddet og rengjort |  |  | |
| Brennbart materiale og væsker som ikke kan fjernes, er tildekket med teppe/presenning i brannhemmende materiale |  |  | |
| Åpninger og sprekker i gulv, vegger og himlinger er vurdert tettet |  |  | |
| Skjulte rom som trebjelkelag, ventilasjons- og avsugskanaler, nedforinger og rør er kontrollert |  |  | |
| Godkjent slokkeutstyr, minimum 2 stk. 6 kg pulver-håndslukkeapparat, med minimumseffekt 34A 233B C skal være lett tilgjengelig. Ett håndslukkeapparat kan erstattes med brannslange med diameter minimum 19 mm påsatt vann frem til strålerøret. |  |  | |
| Det er undersøkt om det foreligger noe forbud mot bruk av ild/åpen flamme på det sted hvor arbeidet tenkes utført |  |  | |
| Gassflasker står oppreist, er sikret mot å velte og plassert slik at de lett kan fjernes i branntilfelle |  |  | |
| Arbeidsutstyret er feilfritt, med tilbakeslagsventil, hanske og avstengningsnøkkel ved autogensveis |  |  | |
| ÅEVK-ledelse på arbeidsplassen er varslet og har gitt godkjenning dersom automatisk alarm- og slokkeanlegg må kobles ut pga. arbeidet. Driftssentral er informert |  |  | |
| Rømningsveier og manuelle brannmeldere er tilgjengelig, og fri for blokkeringer |  |  | |
| Nødnummer og prosedyrer for varsling av brann og ulykker er kjent |  |  | |
| Brannvakt er utpekt av den som er ansvarlig for utførelsen av varme arbeidet |  |  | |
| Navngitt brannvakt skal være til stede og kontinuerlig vurdere risiko for brann under arbeidet og en time etter arbeidets slutt. Dersom dette er nødvendig, også under pauser i arbeidet |  |  | |
| Utførende kan være brannvakt dersom brannrisikoen er svært lav |  |  | |
| Ved skifte av brannvakt (nattevakt) befares arbeidsplassen, utført Risiokvurdering/SJA gjennomgås og ny ”ansvarlig for tiltak” påføres |  |  | |
|  |  |  | |
| **Kontrollpunkt når arbeidet er avsluttet iht. utført Risikovurdering/SJA:** | Ja | IA | |
| Etterkontroll er foretatt slik at det ikke er fare for at brann kan oppstå |  |  | |
| Arbeidsplassen holdes under oppsikt inntil man har forvisset seg om at eventuell brannfare er eliminert |  |  | |
| Utkoblede sløyfer og detektor(er) er innkoblet via alarmsentral |  |  | |
| Branndører er lukket |  |  | |
| Arbeidsstedet er ryddet og gass(beholdere) er plassert i sikker avstand fra arbeidsstedet |  |  | |
|  |  |  | |
| Varme arbeider - eksplosjonsfarlige rom | Ja | IA |
| Før varmt arbeid i eksplosjonsfarlige rom er selskapets ledelse på arbeidsplassen kontaktet og arbeidet er gjennomgått |  |  |
| Det foretas måling av mulig brennbare gasser rett før og kontinuerlig under arbeidet |  |  |
| Acetylen-/oksygenbeholdere er ikke tatt med inn i rommet |  |  |
| Det er sørget for god ventilasjon |  |  |

Sjekkliste gjennomgått av utførende:

Brannvakt signert: